b"\n_START_ARTICLE_\nArxiu Hist\xc3\xb2ric Arxidioces\xc3\xa0 de Tarragona\n_START_SECTION_\nPrecedents\n_START_PARAGRAPH_\nEls documents de l'arxidi\xc3\xb2cesi de Tarragona des del segle XI restaven dispersats i acumulats a les parr\xc3\xb2quies, al Cap\xc3\xadtol, a l'escrivania comuna, al vicariat, a l'Oficialat i a l'arxiu dels Concilis. Anaven en augment els registres dels arquebisbes, desats a l'Arxiu Episcopal, juntament amb les butlles i breus pontificis._NEWLINE__NEWLINE_Tota aquesta documentaci\xc3\xb3 va patir la pitjor de les conseq\xc3\xbc\xc3\xa8ncies degut als enfrontaments entre poders: l'eliminaci\xc3\xb3, la p\xc3\xa8rdua i dispersi\xc3\xb3._NEWLINE_L'any 1374 es va cremar un nombre elevat de documentaci\xc3\xb3 a conseq\xc3\xbc\xc3\xa8ncia de les lluites internes pel poder jurisdiccional de Tarragona entre Pere el Cerimoni\xc3\xb3s i l'arquebisbe Pere de Claresqu\xc3\xad._NEWLINE_La segona p\xc3\xa8rdua de documentaci\xc3\xb3 fou molt m\xc3\xa9s important. L'any 1811 prenen la ciutat de Tarragona i cremen la secretaria del Cap\xc3\xadtol on els canonges havien dipositat la documentaci\xc3\xb3 m\xc3\xa9s important de la Seu. _NEWLINE_L'any 1813 van ser assaltats el Castell del Patriarca i la Pabordia, llocs on s'amagaven els arxius m\xc3\xa9s importants de l'esgl\xc3\xa9sia tarragonina. Dels 4.000 documents de l'arxiu de la Mitra, ressenyats a l'\xc3\x8dndex Vell, fet l'any 1675, se'n salvaren menys de la meitat._NEWLINE_El 1869, el Govern va enviar bona part de la documentaci\xc3\xb3 de l'arxidi\xc3\xb2cesi a l'Arxiu Hist\xc3\xb2ric Nacional d'Espanya, moment en qu\xc3\xa8 molts d'aquests documents es van dispersar pel territori tarragon\xc3\xad. _NEWLINE_Aquest \xc3\xa9s l'estat en qu\xc3\xa8 es trobava la documentaci\xc3\xb3 fins a la creaci\xc3\xb3 de l'AHAT l'any 1920.\n_START_SECTION_\nFundaci\xc3\xb3\n_START_PARAGRAPH_\nEl 9 de febrer de 1920 es determin\xc3\xa0 la creaci\xc3\xb3 d'un arxiu dioces\xc3\xa0 on es guardessin tots els documents hist\xc3\xb2rics i manuals antics de l'Arxiu de la Prov\xc3\xadncia de Tarraconense, de la Taula Arquebisbal, de la Secretaria de Cambra, de la C\xc3\xbaria Eclesi\xc3\xa0stica i dels arxius parroquials de tota l'arxidi\xc3\xb2cesi._NEWLINE_Aquell mateix dia s'encoman\xc3\xa0 l'obra a Moss\xc3\xa8n San\xc3\xa7 Capdevila i Felip. L'arxiu es va habilitar a la planta baixa del Palau Arquebisbal. D'aquesta manera els documents dispersos pel territori van quedar recollits, conservats i custodiats._NEWLINE_L'any 1932, coincidint amb la mort de Mn. San\xc3\xa7 Capdevila i Felip, la pol\xc3\xadtica laica del govern republic\xc3\xa0 va ocasionar la p\xc3\xa8rdua de part de recursos econ\xc3\xb2mics._NEWLINE_L'any 1935 Mn. Jeroni Claveras i Brunet, especialitzat en arxiv\xc3\xadstica, va ser nomenat nou arxiver dioces\xc3\xa0.\n_START_SECTION_\nGuerra Civil i primers anys de franquisme\n_START_PARAGRAPH_\nDurant la guerra civil (1936-1939), tot i que alguns dels arxius parroquials van ser parcialment destru\xc3\xafts, l'AHAT es va salvar pr\xc3\xa0cticament tot gr\xc3\xa0cies al fet que es va tapiar la porta principal de la sala. El Palau Arquebisbal no va ser retornat a l'Esgl\xc3\xa9sia de Tarragona una vegada acabada la guerra. El trasp\xc3\xa0s no es va efectuar fins al 31 de desembre de 1940._NEWLINE_L'ocupaci\xc3\xb3 militar (1939-1940) va impedir el restabliment de les antigues s\xc3\xa8ries documentals. Va ser creada una \xc3\xbanica s\xc3\xa8rie de notaria de l'arquebisbat, i la documentaci\xc3\xb3 de Secretaria de Cambra i Govern va viure un llarg per\xc3\xadode d'empobriment arxiv\xc3\xadstic.\n_START_SECTION_\n\xc3\x9altims anys de Franquisme fins a l'actualitat\n_START_PARAGRAPH_\nDespr\xc3\xa9s d'anys d'estancament de l'AHAT, Mn. Francesc Xavier Ricom\xc3\xa0 Vendrell, nomenat director l'any 1969, va donar-li un fort impuls. Va encarregar el trasllat dels fons documentals de l'antiga seu al nou edifici de l'AHAT. Es va encapsar documentaci\xc3\xb3 que fins aleshores s'havia servat en lligalls. Es va variar el tractament arxiv\xc3\xadstic aplicat als fons parroquials. Les s\xc3\xa8ries i les subs\xc3\xa8ries van ser substitu\xc3\xafdes per una numeraci\xc3\xb3 continuada._NEWLINE_L'any 1978 va ser nomenat director en Mn. Salvador Ramon i Vinyes. Aquest, va treballar perqu\xc3\xa8 la concentraci\xc3\xb3 de la documentaci\xc3\xb3 dels arxius parroquials de l'AHAT fos continuada._NEWLINE_L'any 1999 va ser nomenat director en Mn. Manuel M. Fuentes Gas\xc3\xb3. Amb ell s'enceta un proc\xc3\xa9s de modernitzaci\xc3\xb3. Dotant el personal d'espais adequats de treball i als usuaris d'una nova sala de consulta. A m\xc3\xa9s de la concentraci\xc3\xb3 d'arxius parroquials tamb\xc3\xa9 hi t\xc3\xa9 incorporats fons personals siguin aquests eclesi\xc3\xa0stics o laics._NEWLINE_Actualment s'ha iniciat un proc\xc3\xa9s de revisi\xc3\xb3 i nou inventariat de tots els fons parroquials i es treballa en l'elaboraci\xc3\xb3 del quadre de classificaci\xc3\xb3. Tamb\xc3\xa9 es treballa en la digitalitzaci\xc3\xb3 de la documentaci\xc3\xb3, facilitant la conservaci\xc3\xb3 i la difusi\xc3\xb3 dels documents de molts fons. Des de la p\xc3\xa0gina web de l'AHAT l'usuari degudament registrat pot accedir a la documentaci\xc3\xb3 digitalitzada. Tamb\xc3\xa9 s'organitzen diferents activitats com congressos, cursos i exposicions\n_START_SECTION_\nEdifici\n_START_PARAGRAPH_\nL'any 1920 per instal\xc2\xb7lar el nou arxiu es va habilitar una sala a la planta baixa del Palau Arquebisbal. L'any 1929 el cardenal Vidal i Barraquer va encarregar a l'arquitecte barcelon\xc3\xad Jeroni Martorell que project\xc3\xa9s un edifici de nova planta. Projecte que no es tir\xc3\xa0 endavant fins als anys 70. L'any 1968 una plaga de t\xc3\xa8rmits va precipitar el trasllat de la seu de l'AHAT. El cardenal Benjam\xc3\xadn de Arriba y Castro va demanar assessorament t\xc3\xa8cnic a la Direcci\xc3\xb3n General de Archivos y Bibliotecas per analitzar la situaci\xc3\xb3. L'informe final constat\xc3\xa0 la manca d'espai per habilitar-lo. El nou Arxiu va ser constru\xc3\xaft entre el Palau Arquebisbal i el Seminari Pontifici, amb noves infraestructures i serveis.\n_START_SECTION_\nFons documentals\n_START_PARAGRAPH_\nL'abast cronol\xc3\xb2gic dels fons de l'AHAT s\xc3\xb3n del segle IX fins al segle XX i compost de 1460 metres lineals. Els tipus de fons s\xc3\xb3n els seg\xc3\xbcents:_NEWLINE_1 Arquebisbe_NEWLINE_2 Vicariat i Oficialat_NEWLINE_3 Secretaria de Cambra i Govern_NEWLINE_6 Parroquials_NEWLINE_11 Personals_NEWLINE_12 Baronials_NEWLINE_13 Comercials.\n_START_SECTION_\nServeis\n_START_PARAGRAPH_\nL'AHAT vol posar la documentaci\xc3\xb3 a l'abast de tothom. L'AHAT \xc3\xa9s una eina per la recerca i la consulta, per aix\xc3\xb2 tamb\xc3\xa9 ofereix orientaci\xc3\xb3 i assessorament durant la recerca._NEWLINE_L'AHAT d\xc3\xb3na a con\xc3\xa8ixer la Instituci\xc3\xb3 oferint tant visites guiades per a grups escolars i adults com congressos i cursos._NEWLINE_Disposa d'una biblioteca auxiliar amb fons local i eines per facilitar la consulta com l\xc3\xa0mpades de llum ultraviolada i una sala de consulta."